ORDE do 27 de xaneiro de 2005 pola que se regulan os servizos e a adxudicación de estadías nas residencias de tempo libre dependentes desta consellería.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 11/02/2005

O Estatuto de autonomía de Galicia, no seu artigo 27.23º, asígnalle á Comunidade Autónoma competencia exclusiva en materia de asistencia social.
A Lei 4/1993, do 14 de abril, de servizos sociais, inclúe no seu artigo 5.3º, como unha das áreas de actuación do sistema de servizos sociais, os servizos de familia, infancia e menores, sendo a Consellería de Familia, Xuventude, Deporte e Voluntariado quen ten as competencias neste sector.
Considerando que a institución familiar é a matriz natural na configuración do lecer, e dispoñendo a Consellería de Familia, Xuventude, Deporte e Voluntariado dos equipamentos materiais das residencias de tempo libre de Panxón e O Carballiño, é polo que se ofertan por esta orde quendas de estadías nas devanditas residencias, co fin de favorecer a comunicación e participación persoal e socio-familiar.
Na súa virtude, en uso das facultades que teño atribuídas,
DISPOÑO:
Artigo 1º.-Obxecto.
Esta orde ten por obxecto regular, para o ano 2005, o procedemento de adxudicación de estadías e servizos das residencias de tempo libre de Panxón e O Carballiño, sitas nas localidades de Panxón (Pontevedra) e O Carballiño (Ourense) respectivamente e dependentes da Consellería de Familia, Xuventude, Deporte e Voluntariado.
Artigo 2º.-Destinatarios.
Poderán ser destinatarios todas as persoas maiores de idade, ou menores sempre que vaian acompañados dos seus pais ou titores legais, que teñan a súa residencia en territorio español. Igualmente poderán acollerse a esta orde os galegos residentes no exterior.
Artigo 3º.-Tipos de servizo.
1. Servizo de residencia.
O servizo de residencia consistirá no aloxamento e manutención en réxime de pensión completa durante a quenda adxudicada ao beneficiario.
As quendas e tempadas ofertadas detállanse no anexo II desta orde.
2. Servizos para non residentes.
Poderán desfrutar do servizo de comedor os familiares e amigos dos residentes que veñan visitar a instalación, segundo as normas para a provisión de prazas que determine o director/a de cada residencia, e sen prexuízo da lóxica prioridade que se lles outorgue e se lles garanta aos residentes.
3. Os prezos, tanto para os servizos de residencia como para os non-residentes, establécense para tal efecto segundo o Decreto 169/2003, do 13 de febreiro, polo que se fixan as tarifas de prezos relativas ás residencias de tempo libre. As quendas e tempadas para o ano 2005 detállanse no anexo II.
Artigo 4º.-Distribución das prazas.
A distribución das prazas será compartida nun 50% entre a residencia e as centrais sindicais en razón á súa representatividade na Comunidade Autónoma de Galicia de acordo cos resutados obtidos nas últimas eleccións sindicais.
Artigo 5º.-Solicitudes e documentación.
Polo que respecta ás prazas adxudicadas pola Consellería de Familia, Xuventude, Deporte e Voluntariado, farase unha soa solicitude por quenda e unidade familiar, segundo o modelo oficial do anexo I e xuntarase, así mesmo, a fotocopia do DNI do solicitante.
Non se admitirán as solicitudes que inclúan persoas que desfrutaran dalgunha quenda na mesma residencia nalgún dos dous anos anteriores.
As solicitudes de estadías deberán dirixirse por escrito ao director/a da residencia de tempo libre.
Artigo 6º.-Lugar e prazo de presentación de solicitudes.
As solicitudes remitiranse ás residencias de tempo libre de Panxón e O Carballiño, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presentación de solicitudes abrirase o día seguinte ao da publicación desta orde no Diario Oficial de Galicia e rematará o 31 de marzo de 2005.
Artigo 7º.-Requirimento de emenda.
Os directores das respectivas residencias comprobarán que os expedientes reúnen todos os requisitos exixidos nesta orde, en caso contrario procederán a reclamarlles por escrito aos interesados os documentos preceptivos para poder resolver o expediente, co apercibimento de que se así non se fixese nun prazo de 10 días, terase por desistida a súa petición de acordo co artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común, logo da resolución do delegado/a provincial competente que se deberá ditar nos termos previstos no artigo 42 da dita lei.
Artigo 8º.-Adxudicación de estadías.
A adxudicación das prazas correspondentes á Consellería de Familia, Xuventude, Deporte e Voluntariado efectuarase por sorteo de datas, que será público e terá lugar ante o/a delegado/a da Consellería de Familia, Xuventude, Deporte e Voluntariado, tendo en conta as datas de recepción e rexistro nas residencias de tempo libre, contando desde o día seguinte ao da publicación desta orde no Diario Oficial de Galicia ata o 31 de marzo de 2005. Todas estas datas entran en sorteo e delas sairá unha que será pola que se iniciará a adxudicación das prazas, ata cubrir o total de cuartos dispoñibles. As prazas que queden vacantes por renuncias posteriores á súa adxudicación ofertaranse aos solicitantes que non obtiveran praza, seguíndose para estes efectos a orde de adxudicación establecida no sorteo.
A primeira quenda do mes de agosto en ambas as residencias queda reservada ás familias numerosas, podendo estas, non obstante, solicitar calquera outra das que se recollen no anexo II. A adxudicación desta quenda farase igualmente por sorteo de datas, sendo as sobrantes incluídas, de ser o caso, no procedemento xeral de adxudicación.
Non se adxudicarán prazas por máis dunha quenda durante a tempada de verán.
Artigo 9º.-Resolución.
Correspóndelle ao delegado/a provincial competente a resolución das adxudicacións das estadías, levantando acta do devandito sorteo e remitindo o resultado aos respectivos directores das residencias. Estes notificaranlles aos interesados antes do 30 de abril de 2005 a quenda e a tempada concedida ou a non adxudicación, de ser o caso.
Contra as anteditas resolucións, poderase interpoñer recurso de alzada perante a conselleira de Familia, Xuventude, Deporte e Voluntariado no prazo dun mes que comezará a contar desde o día seguinte ao da súa notificación.
Artigo 10º.-Pagamento do prezo da estadía.
Os beneficiarios realizarán, no prazo de dez días desde a recepción da confirmación da reserva por parte da residencia, un depósito de 30 por cuarto en concepto da dita reserva, e outro depósito, 45 días antes do inicio da quenda adxudicada, pola cantidade restante ata completar a totalidade do prezo da estadía. Estes depósitos teranse en conta á hora de xirar o recibo definitivo.
Artigo 11º.-Anulación de estadías e reintegro de pagamentos.
No caso de que o adxudicatario anulase as estadías, perderase a cantidade depositada en concepto de reserva, salvo causas de forza maior debidamente acreditadas. As cantidades depositadas con posterioridade seranlle devoltas, logo da reclamación do interesado, unha vez instruído e resolto o expediente correspondente, de acordo coas porcentaxes que se detallan a continuación:
-Anulación ata 30 días antes da data do comezo do desfrute das estadías 100%.
-Anulación entre 29 e 15 días antes da data de comezo do desfrute das estadías 75%.
-Anulación entre 14 e 3 días antes da data de comezo do desfrute das estadías 50%.
-Anulación con menos de 3 días ou unha vez comezado o desfrute das estadías 25%.
A anulación de reservas efectuarase por carta certificada e para calcular a porcentaxe da devolución de cantidades tomarase como data a de rexistro de entrada na residencia, non facéndose en ningún caso responsable a residencia dos eventuais atrasos que poidan producirse no envío da devandita documentación.
Disposición derrogatoria
Queda derrogada a Orde do 3 de febreiro de 2004 pola que se regulan os servizos e adxudicación de estadías nas residencias de tempo libre dependentes da Consellería de Familia, Xuventude, Deporte e Voluntariado.
Disposicións derradeiras
Primeira.-Autorízase a directora xeral de Familia para ditar as normas necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de xaneiro de 2005.
Pilar Rojo Noguera
Conselleira de Familia, Xuventude, Deporte
e Voluntariado